KIRJALLINEN KYSYMYS E-1373/03

esittäjä(t): James Provan (PPE-DE) komissiolle

(15. huhtikuuta 2003)

Aihe: Eläimien kuljetus eläintarhoihin

EU:n jäsenvaltiot (ja ehdokasvaltiot) määräävät toisistaan poikkeavia testejä eläintarhoihin päätyville eläimille, jotka vastaanotetaan toisesta maasta. Englannin määräykset vaihtelevat myös sen mukaan, onko eläimet tuotu meritse tai lentokoneella.

Onko komissio tietoinen siitä, että Euroopan eri maiden terveysmääräykset eläintarhoihin kuljetettavista eläimistä ovat ristiriitaisia?

Onko komissio tietoinen siitä, että tämä ristiriita estää kaupankäyntiä ja on epäedullinen eläimien hyvinvoinnille?

Onko komissio valmis tutkimaan tätä epätyydyttävää tilannetta?

David Byrnen komission puolesta antama vastaus

(6. kesäkuuta 2003)

Terveyttä koskevista vaatimuksista niiden maahantuotavien eläinten osalta, joista yhteisön säädöksissä ei ole erityissäännöksiä, säädetään neuvoston direktiivillä 92/65/ETY(1), niin sanotulla Balai-direktiivillä. Tässä direktiivissä määritellään, missä olosuhteissa harvinaisia ja vierasperäisiä eläinlajeja, jotka tyypillisesti muodostavat enemmistön eläintarhojen eläimistä, voidaan tuoda yhteisöön ja missä olosuhteissa tällaisilla eläimillä voidaan käydä kauppaa jäsenvaltioiden välillä.

Direktiivin perusperiaatteena sekä yhteisön sisäisen kaupan että kolmansista maista tapahtuvan tuonnin osalta on varmistaa eläinten mahdollisimman vapaa liikkuvuus vaarantamatta tuojien, kuten eläintarhojen, tai koko unionin nykyistä terveydellistä tilannetta. On tärkeää, että tuojat noudattavat tiukkoja eläinten terveyttä koskevia vaatimuksia suojellakseen nykyisiä populaatioitaan, joista monet ovat hyvin arvokkaita. Yleisesti ottaen tämä voidaan saada aikaan joko todentamalla, että lähtöpaikassa ennen eläimen vastaanottamista on samantasoinen terveydellinen tilanne, tai varmistamalla diagnostisten kokeiden avulla, ettei eläimillä ole sairauksia.

Yhteisön sisäisen kaupan osalta neuvoston direktiiviä 92/65/ETY on muutettu sen liitteiden muuttamisesta 15. heinäkuuta 2002 annetulla komission asetuksella (EY) N:o 1282/2002(2), joka tuli voimaan 1. maaliskuuta 2003. Asetus selkeyttää menettelyä hyväksyttyjen yhteisöjen, laitosten tai keskusten välillä niiden eläinten kaupassa, joista ei ole jo annettu yhteisön erityissäännöksiä. Tällaiset yhteisöt, laitokset tai keskukset määritellään direktiivissä 92/65/ETY, ja eläintarhat kuuluvat määritelmän piiriin. Hyväksyntä edellyttää yhteisön, laitoksen tai keskuksen ottavan käyttöön tiukat eläinten terveyttä koskevat käytännöt. Käytännöt on määritelty asetuksessa, ja niihin kuuluu tautien seuranta sen varmistamiseksi, että yhteisön, laitoksen tai keskuksen terveydellinen tilanne pysyy jatkuvasti hyvänä. Seurantaan sisältyy kokeita, joita on suoritettava jatkuvasti eläinten hyvinvointi asianmukaisesti huomioon ottaen ja yleisen tautiseurantajärjestelmän puitteissa.

Asetuksessa määritellään selkeästi ehdot, joiden mukaisesti hyväksytyt yhteisöt, laitokset tai keskukset voivat käydä kauppaa eläimillä. Asetuksessa annetaan myös uusittu todistusmalli tällaisten hyväksyttyjen yhteisöjen, laitosten tai keskusten erityisesti näillä eläimillä käymää kauppaa varten. Virallisten eläinlääkärien on täytettävä todistus todistaakseen, että kyseinen eläin täyttää direktiivin vaatimukset, eli että sen alkuperäpaikan terveydellinen tilanne on vastaava. Terveydellisen tilanteen vastaavuuden osoittaminen poistaa käytännössä tarpeen suorittaa eläimille turhia diagnostisia kokeita ennen kuljetusta. Niinpä nykyiset säädökset poistavat suurelta osin aikaisemmat epäyhtenäisyydet näillä eläimillä käytävän, hyväksyttyjen laitosten välisen kaupan osalta.

Uudessa asetuksessa säädetään myös hyväksyttyjä yhteisöjä, laitoksia ja keskuksia koskevasta karanteenimenettelystä, jonka mukaisesti ne voivat käydä kauppaa sellaisista yhteisöistä peräisin olevien eläinten kanssa, joita ei ole hyväksytty. Säädöksen mukaan on noudatettava vähintään 30 päivän pituista karanteeniaikaa.

Kolmansista maista tuotavien harvinaisten ja vierasperäisten eläinten osalta tuontia koskevat kehyssäännökset annetaan direktiivissä 92/65/ETY. Nämä säännökset ovat tärkeitä sen varmistamiseksi, ettei tällaisten eläinten tuonti vaaranna jäsenvaltioiden eläimistön terveydellistä tilannetta. Diagnostiset kokeet ovat tärkeässä asemassa sen varmistamiseksi, että maahantuotavat eläimet ovat vapaita taudeista ennen kuin ne tuodaan unionin alueelle.

Komissio on kuitenkin tietoinen siitä, että eläintarhaeläinten tuontiin sovellettavat eläinten terveyttä koskevat erityisvaatimukset ja todistusmenettelyt eivät nykyisin ole täysin yhdenmukaistettuja. Kysymystä ei ole helppo ratkaista, koska tällaisen direktiivin soveltamisalaan kuuluvien eläinlajien kirjo on hyvin suuri ja koska on otettava huomioon kunkin lajin testausta ja hyvinvointia koskevat erityisvaatimukset. Nykyisen epävarmuuden poistaminen on kuitenkin tärkeää, ja komissio on tästä

syystä parhaillaan laatimassa erityisehdotuksia harvinaisten ja vierasperäisten lajien, myös eläintarhaeläimien tuontia kolmansista maista koskevista menettelyistä, koevaatimuksista ja todistuksista. Komissio odottaakin, että lähitulevaisuudessa saadaan voimaan tällaista tuontia koskevat yhdenmukaistetut säännökset.

(1) Neuvoston direktiivi 92/65/ETY, annettu 13 päivänä heinäkuuta 1992, eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, EYVL L 268, 14.9.1992.

(2) EYVL L 187, 16.7.2002.